ตราสารหนี้เอเชียฮอตกองไอเอ็นจีเพิ่มทุนรับ
ไอเอ็นจี เผยกองทุนตราสารหนี้เอเชียฮอต เร่งเพิ่มทุนจาก 3,000 ล้านบาท เป็น 5,000 ล้านบาท รับเงินนอกซบเอเชีย
12 มี.ค. 2555

ไอเอ็นจี เผยกองทุนตราสารหนี้เอเชียฮอต เร่งเพิ่มทุนจาก 3,000 ล้านบาท เป็น 5,000 ล้านบาท รับเงินนอกซบเอเชีย 
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า กองทุนเปิดไอเอ็นจี ไทย เอเชี่ยน เดบท์ รีจินอล บอนด์ ปันผลลงทุนในตราสารหนี้ ตราสารตลาดเงินในประเทศในเอเชีย ได้รับความสนใจจากนักลงทุนจำนวนมาก ส่งผลให้กองทุนต้องเพิ่มทุนจาก 3,000 ล้านบาท เป็น 5,000 ล้านบาท ตั้งแต่วันที่ 6 มี.ค.ที่ผ่านมา หลังจากเปิดขายครั้งแรกเดือน ก.พ. 2555
ณ วันที่ 6 มี.ค. 2555 กองทุนมีมูลค่าสินทรัพย์ 2,351.79 ล้านบาท มูลค่าต่อหน่วย 9.9749 บาท
สำหรับปัจจัยที่สนับสนุนให้กองทุนได้รับความสนใจเป็นผลจากเม็ดเงินลงทุนจากต่างชาติ ยังไหลเข้าลงทุนในตราสารหนี้เอเชียต่อเนื่อง จากปัจจัยพื้นฐานเศรษฐกิจแข็งแกร่ง แม้จีนจะปรับลดเป้าการขยายตัวทางเศรษฐกิจปีนี้ลงจาก 8% มาอยู่ที่ 7.5% แต่ยังอยู่ระดับที่สูงมาก ขณะที่ปัญหาหนี้ยุโรปยังไม่จบและสหรัฐคงดอกเบี้ยระดับต่ำ
“มาตรการกระตุ้นเศรษฐกิจจะทำให้ดอกเบี้ยในตลาดมีทิศทางลดลง เป็นผลให้ตราสารที่ลงทุนส่วนใหญ่มีอายุปานกลางและยาวมีโอกาสได้รับกำไรจากราคาตราสารที่ปรับขึ้น” นายจุมพล กล่าว